
Аргуэру хэгъэрейхэм къыхагъащIэ
Дыгъэгъазэм и 1 — 2-хэм Ираным и къалащхьэ Тегеран щекIуэкIащ ныбжьыщIэхэм спорт бэнэкIэмкIэ я гуп зэхьэзэхуэ. Ди лъахэгъухэу Къер Азэмэт, Псэунэ Станислав, Бещто Мухьэмэд, ЗакIуий Азэмэт сымэ абы дыжьын медалхэр къыщахьащ.
Зэхьэзэхуэм кърихьэлIат Армением, Азербайджаным, Белоруссием, Къэзахъстаным, Монголием, Урысей Федерацэм, Сирием, Тыркум, Украинэм, Ираным я командэ къыхэхахэр.
Япэ махуэм зэпеуащ бэнэкIэ хуитымкIэ. Урысей Федерацэм и щIыхьыр абы щахъумащ Къер Азэмэтрэ Псэунэ Станиславрэ. Я хьэрхуэрэгъу псоми ефIэкIри, ди щIалэщIэхэр финалым нэсащ. Абы къащыпэщIэу-ващ Ираным и гуп къыхэхар. Нэгъаби хуэдэу, хэгъэрейхэр текIуащ икIи кубокыр зыIэрагъэхьащ.
Алыдж-урым бэнэкIэмкIэ спортсменхэр етIуанэ махуэм утыку къихьащ. Абыи и кIэух зэIущIэм щызэIущIащ хэгъэрейхэмрэ Урысей Федерацэмрэ я бэнакIуэхэр. Аргуэрыжьти, 6:4-уэ, Ираныр нэхъ лъэщащ. Арати, Бещто Мухьэмэдрэ ЗакIуий Азэмэтрэ зыхэта, ди къэралым и гуп къыхэхам етIуанэ увыпIэр иубыдащ.
Къыхэгъэщыпхъэщ ЗакIуий Азэмэт и ехъулIэныгъэр. Ираным ар кIуащ Урысей Федерацэм и кубокыр къэхьыным теухуауэ екIуэкIа зэхьэзэхуэм дыжьын медалыр къыщихьри, етIуанэ махуэм. Тегеран абы зэIущIиплI щригъэкIуэкIати, псоми щытекIуащ.
Хьэтау Ислъам.
Урысей Федерацэм и кубокым
Раменскэ къалэм щекIуэкIащ Урысей Федерацэм бэнэкIэ хуитымкIэ и кубокыр къэхьыным теухуа зэхьэзэхуэ. Абы текIуэныгъэр къыщахьащ Машэжь Расулрэ Багъэтыр Русланрэ.
Машэжь Расул Багъэтыр Руслан Зэхьэзэхуэм кърихьэлIат Мэзкуу, Санкт-Петербург къалэхэм, Мэзкуу областым, Красноярск крайм, Кърымым, Дагъыстэным, къэралым и нэгъуэщI щIыпIэхэми я бэна-кIуэ нэхъ лъэщхэр.
Я хьэлъагъ елъытауэ щхьэзакъуэ зэпеуэм текIуэныгъэр къыщахьащ Машэжь Расулрэ Багъэтыр Русланрэ. ЗакIуий Азэмэт дыжьын медалыр къылъысащ, КIэрэф Ратмир ещанэ увыпIэр иубыдащ.
Зи цIэ къитIуа ди щIалэхэм зи щIыхьыр яхъума Кърымым гуп зэхьэзэхуэм етIуанэ увыпIэр щиубыдащ, Дагъыстэным икIахэр япэ ирагъэщри.
Къаудыгъу Заур.
